**Informatīvais ziņojums**

**“Par nepieciešamo papildu finansējumu sabiedriskā transporta pakalpojumu nodrošināšanai 2020.gadā”**

Lai atbilstoši Sabiedriskā transporta pakalpojumu likumā noteiktajam nodrošinātu iedzīvotājiem pieejamus sabiedriskā transporta pakalpojumus, VSIA “Autotransporta direkcija” (turpmāk – Autotransporta direkcija) organizē sabiedriskā transporta pakalpojumus reģionālās nozīmes maršrutos, kā arī nodrošina sabiedriskajam transportam no valsts budžeta iedalīto finanšu līdzekļu administrēšanu un piešķiršanu sabiedriskā transporta pakalpojumu sniedzējiem (2020.gadā darbojas 26 pārvadātāji, ar kuriem noslēgti 52 līgumi par pasažieru pārvadājumiem ar autobusiem, un divi pārvadātāji, kas veic pasažieru pārvadājumus pa dzelzceļu) un republikas pilsētu pašvaldībām par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, un par personām ar invaliditāti pārvadāšanu. Atbilstoši Sabiedriskā transporta pakalpojumu likumā noteiktajam iedzīvotājiem pieejami un iedzīvotāju pieprasījumam atbilstoši sabiedriskā transporta pakalpojumi tiek sniegti reģionālās nozīmes maršrutu tīklā, kura apjoms 2020.gadā ir paredzēts 84,74 milj. km.

Pamatojoties uz Sabiedriskā transporta pakalpojumu likumu un saskaņā ar Ministru kabineta 2015.gada 28.jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – Ministru kabineta noteikumi Nr.435) 2.1.apakšpunktu, sabiedriskā transporta pakalpojumu sniedzējiem kompensē zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus.

Sabiedriskā transporta pakalpojumu pasūtījuma līgumi reģionālās nozīmes autobusu maršrutos, kuri lielākoties tika slēgti 2009.gadā, būs spēkā līdz 2020. gada 31. decembrim. Pašlaik vismaz 57% no visiem noslēgtajiem sabiedriskā transporta pakalpojumu līgumiem reģionālās nozīmes pārvadājumos ir slēgti uz koncesijas nosacījumiem, līdz ar to minētajos līgumos kompensējamie zaudējumi (starpība starp faktiskajām izmaksām un ieņēmumiem) ir atkarīgi no ekonomikas svārstību rezultāta.

Valsts budžeta programmā 31.00.00 “Sabiedriskais transports” ir izveidota apakšprogramma 31.06.00 “Dotācija zaudējumu segšanai sabiedriskā transporta pakalpojumu sniedzējiem” (turpmāk – apakšprogramma 31.06.00) un apakšprogramma 31.07.00 “Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” (turpmāk – apakšprogramma 31.07.00), no kurām Satiksmes ministrija, atbilstoši finansēšanas plānam un Sabiedriskā transporta padomes lēmumiem, katru mēnesi pārskaita finansējumu pārvadātājiem un vienu reizi ceturksnī – republikas pilsētu pašvaldībām.

Atbilstoši Ministru kabineta noteikumu Nr.435 17.punktā noteiktajam, ja gadskārtējā valsts budžeta likumā piešķirtie valsts budžeta līdzekļi nav pietiekami sabiedriskā transporta pakalpojumu sniegšanā radušos zaudējumu segšanai, Sabiedriskā transporta padome pārskata:

1) plānotā reģionālās nozīmes maršrutu tīkla apjomus nākamajam gadam (kilometrus);

2) plānotos tarifus nākamajam gadam (braukšanas maksu);

3) sabiedriskā transporta pakalpojumu pasūtījuma līgumos un normatīvajos aktos paredzētās, bet ieviešanas termiņus nesasniegušās kvalitātes prasības sabiedriskā transporta pakalpojumam.

Saskaņā ar Ministru kabineta noteikumu Nr.435 18.punktu, ja pēc minēto pasākumu veikšanas Satiksmes ministrijas valsts budžeta programmā 31.00.00 “Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamo reģionālās nozīmes maršrutu tīkla apjomu, finansējuma apmēru un finansējuma avotu lemj Ministru kabinets.

Ņemot vērā zemāk izklāstīto par situāciju sabiedriskā transporta pakalpojumu sniegšanas nozarē, Satiksmes ministrija kopā ar Autotransporta direkciju ir sagatavojusi Informatīvo ziņojumu ar lūgumu piešķirt papildu finansējumu sabiedriskā transporta pakalpojumu nodrošināšanai 2020.gadā, skaidrojot arī paveiktos pasākumus valsts budžeta izdevumu mazināšanai, kā arī ārkārtējās situācijas un pēc tās pastāvošo ietekmi uz nozari.

1. **Valsts budžeta finansējums sabiedriskā transporta pakalpojumu sniegšanai**

Lai nodrošinātu sabiedriskā transporta pakalpojumu sniedzējiem – reģionālās nozīmes pārvadājumos ar autobusiem, reģionālās nozīmes pārvadājumos ar vilcieniem, un republikas pilsētām pārvadājumos maršrutu daļā, kas ir ārpus pilsētas administratīvās teritorijas, ja šī maršruta daļa ir vairāk kā 30% no kopējā maršruta garuma, un personu ar invaliditāti pārvadāšanu, – atbilstoši likumam “Par valsts budžetu 2020.gadam” valsts budžeta programmā 31.00.00 “Sabiedriskais transports” apakšprogrammā 31.06.00 un apakšprogrammā 31.07.00 paredzēts finansējums – attiecīgi 40 953 076 EUR un 20 650 442 EUR.

Vidējā termiņa budžeta ietvara likumā plānotais finansējums 2020.gadā 31.04.00 apakšprogrammā “Finansējums dzelzceļa publiskai infrastruktūrai” ir 23 874 774 EUR. Pamatojoties uz Indikatīvajā dzelzceļa infrastruktūras attīstības plānu 2018.-2022. gadam, kas apstiprināts ar Ministru kabineta 2018.gada 6.novembra rīkojumu Nr.588, un tajā uzdoto, no 2019.gada jūlija publiskās dzelzceļa infrastruktūras maksa par saņemtajiem infrastruktūras izmantošanas pakalpojumiem tiek aprēķināta pēc atšķirīgas metodikas un, sākot ar 2019.gada 2.pusgadu AS “Pasažieru vilciens” tiek kompensēts tiešo izmaksu apmērs, kas ir izriet no sabiedriskā transporta pakalpojumu līguma izpildes. Ņemot vērā minēto, finansējums no 31.04.00 apakšprogrammas “Finansējums dzelzceļa publiskai infrastruktūrai” ir pietiekams, lai kompensētu izmaksas saistībā ar infrastruktūras izmantošanu, līdz ar to minētais jautājums nav iekļauts informatīvajā ziņojumā.

Savukārt saskaņā ar sabiedriskā transporta pakalpojumu sniedzēju un republikas pilsētu pašvaldību sniegtajām prognozēm 2020.gadam kopējais no valsts budžeta nepieciešamais finansējums sabiedriskā transporta pakalpojumu nodrošināšanai, kas tika apstiprināts Sabiedriskā transporta padomes 2019.gada 20.jūnija sēdē (prot. Nr.6§1), ir attiecīgi apakšprogrammā 31.06.00 – 58 372 181 EUR un apakšprogrammā 31.07.00 – 21 886 686 EUR.

Ņemot vēro to, ka piešķirtais valsts budžeta finansējums ir nepietiekams, lai nodrošinātu sabiedriskā transporta apjomu atbilstoši iedzīvotāju pieprasījumam, kā arī sabiedriskā transporta pakalpojumu pasūtījumu līgumos noteiktiem nosacījumiem (koncesijas vai līgumcenu līgumi, tajos noteiktās pakalpojuma kvalitātes prasības), tad ik gadu tiek veikti vairāki pasākumi atbilstoši Ministru kabineta noteikumu Nr.435 17.punktā noteiktajam. Ievērojot to, ka valsts budžeta finansējums kārtējam kalendāra gadam tiek piešķirts, ņemot vērā apstiprināto vidēja termiņa budžeta ietvaru, nevis atbilstoši sabiedriskā transporta pakalpojumu sniegšanai plānotajam zaudējumu apmēram, tad starpība starp faktiskajiem zaudējumiem un valsts budžetā piešķirto pieaug. Katru gadu Satiksmes ministrija, ievērojot pārvadātāju un republikas pilsētu pašvaldību sagatavotās prognozes, kas balstītas uz nozarē pieaugošā atalgojuma, nodokļu likumdošanas (akcīzes nodokļa) vai cenu (inflācijas) ietekmi, iesniedz prioritāros pasākumus nākamajam budžeta gadam, bet valsts budžeta sagatavošanas procesā papildu finansējums šim mērķim kopš 2017.gada nav piešķirts. Rezultātā finansējuma nepietiekamība ar katru gadu pieaug – 2018.gadā 9,93 milj. EUR, 2019.gadā 15,18 milj. EUR un 2020.gadā sākotnēji plānotie 18,66 milj. EUR. Tādējādi pēdējos gados jautājums par papildu finansējuma piešķiršanu tiek risināts jau budžeta izpildes procesā.

Ievērojot ikgadējā valsts budžetā piešķirto nepietiekamo finansējumu, tiek apdraudēta sabiedriskā transporta pakalpojumu nepārtrauktība un atsevišķos reģionos maršrutu tīkla apjoma samazināšanas rezultātā tiek ierobežotas vai liegtas pārvietošanās iespējas pakalpojuma saņēmējiem (iedzīvotājiem). Turklāt tiek pārkāpta sabiedriskā transporta pakalpojumu sniedzēju tiesiskā paļāvība, ka par sniegto pakalpojumu, ko nosaka sabiedriskā transporta pakalpojumu līgumā noteiktais pakalpojumu pasūtījums, tiks veikta atbilstoša un savlaicīga samaksa.

1. **Situācija sabiedriskā transporta pakalpojumu sniegšanas nozarē un veiktie pasākumi valsts budžeta izdevumu mazināšanai.**

**Reģionālās nozīmes maršrutu tīkls, tā apjoms.**

Sabiedriskā transporta pakalpojumu likuma 6.panta trešā daļa nosaka, ka sabiedriskā transporta pakalpojumus organizē, pamatojoties gan uz sabiedriskā transporta pakalpojumu pieprasījumu (ievērojot nepieciešamo pārvadājumu intensitāti un regularitāti maršrutu tīklā, pakalpojumu apjomu un kvalitāti, pārvadājumu ekonomisko nodrošinājumu un paredzot pasažieru pārvadājumu organizēšanas veidu), gan sabiedrisko transportlīdzekļu izmantošanas prioritāti, ko nosaka pēc tādiem kritērijiem kā ekonomiskie rādītāji (piemēram, izdevumi, efektivitāte) un pasažieru plūsma.

Atbilstoši Sabiedriskā transporta pakalpojumu likuma 6.panta ceturtajai daļai maršrutu tīklam jābūt veidotam tā, lai apmierinātu iedzīvotāju pieprasījumu pēc sabiedriskā transporta pakalpojumiem un nodrošinātu maršrutu tīklā iespēju apmeklēt izglītības iestādes, ārstniecības iestādes, darbavietas, valsts un pašvaldību institūcijas to normālajā (vispārpieņemtajā) darba laikā.

Ar Sabiedriskā transporta padomes 2019.gada 22.februāra lēmumu (prot. Nr.2§4) ir apstiprināts reģionālās nozīmes maršrutu tīkls 2020.gadam. Kopējais paredzamais 2020.gada maršrutu tīkla apjoms ir 84,73 milj. km, no kuriem 79,12 milj. km tiek veikti reģionālajā satiksmē ar autobusiem un 5,61 milj. km – reģionālajā satiksmē ar vilcieniem.

Kopumā līdz 2020.gada 1.oktobrim veiktie maršrutu tīkla grozījumi, izskatot kā iedzīvotāju un pārvadātāju, tā arī pašvaldību pamatotos pieteikumus, radījuši valsts budžetā papildu nepieciešamas kompensācijas vismaz 59 085 *euro*. Bet visiem minētajiem maršrutu tīkla grozījumiem ir meklēti kompensējamie pasākumi, t.i. atverot kādu papildu reisu vai veicot tā pagarinājumu, tiek meklētas citu reisu slēgšanas vai reisa garuma samazināšanas iespējas, kas kopumā ir ekonomējuši kompensējamos zaudējumus par 77 080 *euro*.

Maršrutu tīkla grozījumu rezultātā panāktais samazinājums uz kopējo maršruta tīkla apjomu ir salīdzinoši nebūtisks, jo pastāv atsevišķi faktori, kas kavē maršruta tīkla samazināšanu:

1. izmaiņas izglītības iestāžu apjomā vai izvietojumā, kas liek pielāgot sabiedriskā transporta kustību atbilstoši skolēnu vajadzībām (piemēram 85 reisos veikti grozījumi vai veikti kursēšanas maršruta pagarināšana, lai nodrošinātu skolēnu iespēju nokļūt uz un no izglītības iestādi);
2. sabiedriskā transporta pakalpojumu kompetences pārņemšanas rezultātā ir nepieciešams pat palielināt maršrutu tīklu (piemēram, no 2020.gada 1.janvāra Liepājas pilsētas pašvaldība vairs nenodrošina pilsētas nozīmes maršrutus virzienā uz Grobiņu, Iļģiem un Dubeņiem, tādējādi atklāti reģionālās nozīmes maršruti Nr.6912 Liepāja–Grobiņa, Nr.6904 Liepāja–Dubeņi un Nr.5301 Liepāja–Cimdenieki–Grobiņa, saglabājot iepriekš noteikto pārvadājumu apjomu).

Mazināt maršrutu tīklu autobusu satiksmē ir izdevies nelielos apjomos, nodrošinot 2010.gada 13.jūlija Ministru kabineta noteikumos Nr.634 “Sabiedriskā transporta pakalpojumu organizēšanas kārtība maršrutu tīklā” noteikto transportu pēc pieprasījuma maršrutos, kur pasažieru plūsma ir ļoti zema un nav regulāra. Piemēram, 2019. gada nogalē un 2020.gada sākumā ir atklāti 10 reisi pēc pieprasījuma 4 dažādos maršrutos, kur divos maršrutos neizpildot reisu līdz maršruta galapunktam, izmantojot “transports pēc pieprasījuma” principu, ir izdevies ieekonomēt 6 549 *euro*. Savukārt divos maršrutos zemā pieprasījuma dēļ ir izdevies identificēt tos, kā nepieprasītus un slēgt. Taču šāds ietaupījums pret kopējo nepieciešamo finansējuma apjomu ir pārāk mazs, kā arī šāda principa pielietošana ne visos gadījumos ir iespējama. Reisu slēgšana attiecība pret atvērto reisu  skaitu, ņemot vērā arī  izmaiņas kursēšanas maršrutos, kuri tiek pielāgoti skolēnu pārvadājumu nodrošināšanai ir neliela, kas kopējā tendencē norāda uz iedzīvotāju vēlmi pēc mobilitātes.

**Ārkārtējās situācijas ietekme uz maršrutu tīklu.**

Saskaņā ar Satiksmes ministrijas 2020.gada 26.marta rīkojumu Nr.01-03/79 “Par sociālo distancēšanos un piesardzības pasākumiem sabiedriskajā transportā” (spēkā no 2020.gada 27.marta līdz 2020.gada 8.maijam), Satiksmes ministrijas 2020.gada 8.maija rīkojumu Nr.01-02/112 “Par piesardzības pasākumiem sabiedriskajā transportā” (spēkā līdz 2020.gada 9.jūnijam) tika noteikti pasākumi un vadlīnijas, kas jāievēro sabiedriskā transporta pakalpojumu sniedzējiem ārkārtējās situācijas laikā.

Saistībā ar valstī noteikto ārkārtējo situāciju Covid-19 izplatības ierobežošanai un pasažieru plūsmas samazināšanos jau no 2020.gada 19.marta samazināts reģionālās nozīmes autobusu reisu skaits. Reisu skaita izmaiņas tika veiktas operatīvi, reaģējot uz pasažieru pieprasījuma izmaiņām, īslaicīgi slēdzot maz pieprasītus reisus un atgriežot to reisu izpildi, kas primāri nepieciešama, lai nodrošinātu nokļūšanu uz/no darba vietām. Sakarā ar mācību procesa organizēšanu attālināti, tika slēgti visi skolēnu pārvadāšanai paredzētie autobusu reisi. Lielākais slēgto reisu skaits reģionālā autobusu satiksmē tika sasniegts maija sākumā, kad bija slēgti 1153 reisi darba dienās un 714 reisi brīvdienās.

No 2020.gada 24. marta atcelti 16 AS “Pasažieru vilciens” reisi Dubultu, Carnikavas, Ogres/Lielvārdes un Jelgavas maršrutos darba dienās, kā arī samazināts vagonu skaits reisos. Lielākais AS “Pasažieru vilciens” pārvadājumu apjoma samazinājums tika sasniegts aprīlī, samazinot vagonkilometru skaitu par 8,5%.

Vienlaikus no 2020.gada 27. marta uz ārkārtējās situācijas laiku reģionālajos maršrutos ierobežots pārvadāto pasažieru skaits vienā autobusā, paredzot, ka autobusā pieļaujams aizņemt katru otro sēdvietu, tādējādi nodrošinot lielāku distanci starp pasažieriem, līdzīgi sociālās distancēšanās un piesardzības pasākumi tika noteikti vilcienos, līdz ar to pie noteikta pasažieru skaita bija jāsaglabā lielākas ietilpības autobusu vai arī vilcienu sastāvi.

Turklāt arī pēc ārkārtējās situācijas beigām, lai nodrošinātu iedzīvotājiem pieejamu sabiedriskā transporta pakalpojumu, izpildāmo reisu skaita mazināšana ir ierobežota, jo, neskatoties uz pasažieru skaita samazinājumu, sabiedriskā transporta pakalpojumi ir nepieciešami. Katra reisa atjaunošana tiek izskatīta atsevišķi atbilstoši aktuālai pasažieru plūsmai. Tomēr pilnībā atsevišķu reisu atcelšana nav iespējama, jo piemēram, ja iepriekš reisā pasažieru skaits bija 30 cilvēki, bet pašlaik to skaits sarucis par 30%, kas ir 21 pasažieris reisā, tad nav argumentēta minētā reisa atcelšana.

Balstoties uz minēto, uz 2020.gada 1.oktobri maršrutu tīkla samazinājums salīdzinājumā ar 2019.gadu autobusu satiksmē ir 6,4% jeb 3,7 milj. km. Minētā maršrutu tīkla samazinājuma ietekmē ir mazinājušās arī sabiedriskā transporta pakalpojumu sniegšanā radītās izmaksas (skatīt ziņojuma 1.tabulu). Savukārt vilcienu satiksmē samazinājums nav izveidojies, jo sakarā ar izmaiņām maksas par dzelzceļa infrastruktūras lietošanu noteikšanā vairāki vilcienu tehniskie reisi pārveidoti par regulārajiem reisiem. Ievērojot minēto, kopējais vagonkilometru apjoms 2020.gada deviņos mēnešos ir 19,6 milj. vagonkilometri, kas salīdzinājumā ar 2019.gada deviņiem mēnešiem ir par 1% vairāk.

**Sabiedriskā transportā pārvadāto pasažieru skaits, tarifi, ieņēmumi un braukšanas maksas atvieglojumi.**

Pēdējos 3 gados (2017.-2019.gads) pasažieru skaits reģionālās nozīmes pārvadājumos bija nostabilizējies un vilcienu satiksmē pat nedaudz pieauga, tādējādi nodrošinot stabilu pieprasījumu.

Reģionālajos pārvadājumos pa dzelzceļu pārvadāto pasažieru skaits 2019. gada 12 mēnešos pieauga par 2,05%, reģionālajos starppilsētu pārvadājumos ar autobusu – par 2,53%, bet reģionālajos vietējās nozīmes pārvadājumos 2019. gada 12 mēnešos bija vērojams pārvadāto pasažieru skaita samazinājums par 1,30% (skat. attēlu Nr.1).

Attēls Nr.1

Pārvadāto pasažieru skaits reģionālajā satiksmē laika posmā no 2016.-2019.gadam, milj.

**Pasažieru skaita izmaiņas ārkārtējā situācijā un pēc tās**

Vēl 2020.gada janvāra un februāra mēnešos kopējās tendences liecināja par iedzīvotāju stabilu pieprasījumu pēc sabiedriskā transporta pakalpojumiem. Savukārt ar ārkārtējās situācijas izsludināšanu, kad nolūkā ierobežot slimības Covid-19 izplatību tika ierobežota iedzīvotāju mobilitāte, pasažieru skaits būtiski samazinājās. Arī pēc ārkārtējās situācijas laika pasažieru skaits atjaunojas ļoti lēnām un nav novērojamas būtiskas pasažieru atgriešanās tendences.

Analizējot nozares 2020.gada janvāra, februāra mēnešus un, salīdzinot ar analogu periodu 2019.gadā, kopējais pārvadāto pasažieru skaits ir samazinājies par 0,78%. Pilsētu pārvadājumos kopējais pasažieru skaits 2020.gada pirmajos divos mēnešos ir samazinājies par 1,76%. Pozitīvas tendences bija vērojamas reģionālajos pārvadājumos: 2020.gada janvāra, februāra mēnešos reģionālajā maršrutu tīklā pārvadāto pasažieru skaits ir pieaudzis par 3,46%.

Tā kā no 2020.gada 12.marta reģionālās nozīmes maršrutu tīkls tika uzturēts skolēnu brīvlaiku režīmā, tad pasažieru skaita kritums bija pat līdz 70%. Vasaras mēnešos iedzīvotāju mobilitātes aktivitāti varēja novērot vilcienu pārvadājumos, kur atsevišķos virzienos Rīgā-Tukums un Rīga-Skulte pasažieru skaits palielinājās sevišķi siltākās nedēļas dienās, tomēr kopējais pasažieru skaita apjoms nesasniedza 2019.gada rādītājus. Salīdzinot 2020.gada septembra mēnesi ar 2019.gada to pašu periodu, reģionālajos pārvadājumos ar autobusiem un vilcieniem pasažieru skaita kritums bija 15%.

2020.gada septembra mēnesī, atsākoties mācībām izglītības iestādēs, situācija sabiedriskā transporta nozarē uzlabojās (pārvadāto pasažieru skaits pieauga), tomēr saslimstība ar vīrusu Covid - 19 sākot ar 2020.gada septembra beigām palielinās, kā rezultātā pārvadāto pasažieru skaits reģionālajos pārvadājumos ar autobusu 2020.gada pirmajās divās oktobra nedēļas, salīdzinot ar septembra pēdējām divām nedēļām ir samazinājies par 18% (173 tūkst. pasažieru). Reģionālajos pārvadājumos pa dzelzceļu salīdzinot 2020.gada pirmās divas oktobra nedēļas ar pēdējām divām septembra nedēļām, pārvadāto pasažieru skaits samazinās par 15% (90 tūkst. pasažieru). Pasažieru skaita kritums ir saistīts ar to, ka daļa iedzīvotāju darbaspējīgā vecumā regulāri vai atsevišķas dienas nedēļā strādā attālināti, kā arī ar skolēnu atšķirīgo mācību režīmu (mācības maiņās; no 7.klases - daļēji attālinātās mācības).

Attēls Nr.2

Pasažieru skaita izmaiņas reģionālajos pārvadājumos ar autobusiem (darba dienās)

Attēls Nr.3

Pasažieru skaita izmaiņas reģionālajos pārvadājumos pa dzelzceļu (darba dienas)

No minētā ir secināms, ka pasažieru skaits sakarā ar pandēmiju ir būtiski mazinājies, turklāt vērtējot iedzīvotāju tendences, ka daļa iedzīvotāju izvēlas pārvietoties ar alternatīviem pārvietošanās veidiem (automašīna, velosipēdi utt.), kā arī arvien vairāk, lai mazinātu iedzīvotāju savstarpējo saskarsmi, tiek izmantota attālināta komunikācija, kā arī attālināta darba organizēšana vai preču un pakalpojumu sniegšana, tad jāsecina, ka pasažieru plūsma neatjaunosies 2019.gada līmenī tik drīz un pasažieru plūsmas pieaugums ir risināms ilgtermiņā.

Kopējais pārvadāto pasažieru skaits dalās – pasažieros, kas veic pilnu vai daļēju apmaksu par pakalpojumu, kā arī pasažieros, kas saņem braukšanas maksas atvieglojumus ar 100% apmērā. Kopējais pārvadāto pasažieru, kas veic samaksu par sabiedriskā transporta pakalpojumiem, īpatsvars ir 88,4%. Ņemot vērā šādu attiecību, no kopējiem pasažieriem, kas veic apmaksu par pakalpojumu, biļešu ieņēmumos 2019.gadā gūti 56,09 milj. *euro* bez PVN.

Pamatojoties uz Sabiedriskā transporta padomes 2019.gada 6.decembra lēmumu (prot. Nr.12§1), lai mazinātu valsts budžeta izdevumus saistībā potenciālo ar sabiedriskā transporta pakalpojumu sniegšanā radušos zaudējumu kompensēšanu 2020.gadā, no 2020.gada 15.janvāra paaugstināja braukšanas maksu par 0,10 *euro* visos reģionālās nozīmes autobusu maršrutos. Savukārt reģionālās nozīmes dzelzceļa maršrutos braukšanas maksa paaugstināta par 0,10 *euro* braucieniem, kur braukšanas maksa nepārsniedza 1,90 *euro*, un par 0,20 *euro*, kur braukšanas maksa bija no 1,90 *euro* un augstāka. Potenciāli šādas tarifa (braukšanas maksas) izmaiņas pie stabila pasažieru skaita, kāds bijis 2019.gadā, samazinātu no valsts budžeta nepieciešamo zaudējumu kompensācijas apmēru 2020.gadā vismaz par 3 milj. *euro*.

Tomēr ārkārtējās situācijas laikā, kā arī pēc tās plānotās ieņēmumu prognozes nebija iespējams realizēt, jo krasās pasažieru skaita izmaiņas būtiski samazināja ieņēmumu apjomu. 2020.gada deviņos mēnešos salīdzinot ar tādu pašu periodu 2019.gadā biļešu ieņēmumu kritums reģionālās nozīmes pārvadājumos ir 11,69 milj. *euro*.

Attēls Nr.4

Maksas pasažieru un biļešu ieņēmumu korelācija un izmaiņas pret iepriekšējo periodu

Ievērojot to, ka valstī ārkārtējās situācijas laikā, kā arī pēc tās, būtiski ir mainījies pasažieru skaits, to starpā samazinājās arī personu, kam noteikti braukšanas maksas atvieglojumi, braucienu skaits. Reģionālās nozīmes pārvadājumos ar autobusiem un vilcieniem pārvadāto personu ar braukšanas maksas atvieglojumiem samazinājies par 21%, 2020.gada 9 mēnešos salīdzinot ar tādu pašu periodu 2019.gadā, savukārt republikas pilsētu pārvadājumos pārvadāto personu ar invaliditāti skaits sarucis par 26%. Līdz ar to arī samazinājušies kompensējamie zaudējumi par personām ar braukšanas maksas atvieglojumiem.

Pārvadāto pasažieru plūsma (t.sk. pasažieru ar braukšanas maksas atvieglojumiem) reģionālās nozīmes pārvadājumos ar ārkārtējās situācijas pārtraukšanu un atsākoties mācībām septembrī ir nedaudz uzlabojusies ar situāciju vasarā, līdz ar to paredzētais apakšprogrammā 31.07.00 finansējums reģionālās nozīmes pārvadājumos par personu ar braukšanas maksas atvieglojumiem pārvadāšanu līdz 2020.gada beigām būs pietiekams. Vienlaikus kompensācija par personu ar braukšanas maksas atvieglojumiem pārvadāšanu ir jāskata kontekstā ar kopējo zaudējumu apjomu reģionālās nozīmes pārvadātājiem, jo minētā kompensācija kompensē daļu no kopējiem zaudējumiem, kas sakarā ar ārkārtējo situāciju un tās sekām, ir palielinājušies.

Savukārt republikas pilsētu pašvaldībās, samazinoties personu ar invaliditāti braucienu skaitam, tika prognozēts, ka valsts budžeta piešķirtais finansējums netiks izlietots pilnā apmērā, tādējādi plānota šo finanšu līdzekļu ekonomija 3 077 517 *euro*. Atbilstoši Ministru kabineta 2020.gada 22.septembra rīkojumam Nr. 537 “Par apropriācijas pārdali” un Finanšu ministrijas 2020.gada 5.oktobra rīkojuma Nr. 386 “Par apropriācijas pārdali” 1.2.punktam kopējais neizmantotais finansējums valsts budžeta apakšprogrammā 31.07.00 *EKK 7460 Pārējie valsts budžeta uzturēšanas izdevumu transferti pašvaldībām* 3 077 517 *euro* tika pārdalīts uz valsts budžeta apakšprogrammu 31.06.00. Pamatojoties uz minēto apropriācijas pārdali, 2020.gada oktobrī reģionālās nozīmes pārvadājumos ar autobusiem un republikas pilsētu pārvadājumos par maršrutu daļu, kas ir ārpus pilsētas administratīvās teritorijas, ja šī maršruta daļa ir vairāk kā 30% no kopējā maršruta garuma, ir veikts avansa maksājums kārtējo zaudējumu kompensēšanai.

Tāpat Autotransporta direkcija, veicot uzraugošos un preventīvos pasākumus ieņēmumu palielināšanai, 2020. gada deviņos mēnešos veica 1943 pārbaudes transportlīdzekļos, kas tiek izmantoti sabiedriskā transporta pakalpojumu sniegšanā, t.i. gan autobusos, gan vilcienos. Valstī noteiktās ārkārtas situācijas laikā, kā arī pēc tās, pastiprināti tika norīkotas autobusa kontroles, lai pārbaudītu, kā sabiedriskajos transportlīdzekļos tiek ieviesti un ievēroti valstī noteiktie piesardzības pasākumi. Par konstatētajiem pārkāpumiem pārbaužu laikā Autotransporta direkcija ir informējusi attiecīgo pārvadātāju un piemērojusi konkrētajam pārvadātājam līgumos noteiktās soda naudas. Par konstatētajiem 88 pārkāpumiem Autotransporta direkcija ir piemērojusi soda sankcijas un par 6 pārkāpumiem ir izteikti brīdinājumi.

Lai motivētu pasažierus paņemt braukšanas biļetes Autotransporta direkcija ar 2020.gada septembri uzsāka kampaņu “Biļete JĀ-ŅEM”. Kampaņas mērķis – veicināt pasažieru līdzatbildību, paņemot braukšanas biļeti par katru veikto braucienu reģionālo maršrutu autobusos un vilcienos, kā arī pārbaudot tajā norādīto informāciju. Kampaņas “Biļete JĀ-ŅEM” ietvaros pasažieri interneta vietnē [www.panembileti.lv](http://www.panembileti.lv) līdz 4. oktobrim varēja reģistrēt biļeti, kas derīga braucienam reģionālo maršrutu autobusos un vilcienos septembra mēnesī. No Autotransporta direkcijas pašu līdzekļiem organizētās kampaņas ietvaros 5. oktobrī ir izlozēti trīs laimētāji, kuri ieguva naudas balvu 300 *euro* apmērā. Lai arī šogad biļešu tirdzniecības pārkāpumu skaits, salīdzinot ar iepriekšējiem gadiem, ir samazinājies, kontrolieri joprojām saskaras ar biļešu tirdzniecības pārkāpumiem un arī kampaņa deva pozitīvus rezultātus, jo tās laikā tika saņemti vairāki zvani un e-pasta vēstules no pasažieriem ar informāciju, kuros maršrutu tīkla virzienos pastāv negodprātīga šoferu attieksme, tādējādi noteiktos maršruta tīkla virzienos tiek pastiprināti kontroles pasākumi .

**Sabiedriskā transporta pakalpojumu sniegšanā noteiktā kvalitāte un kompensējamie izdevumi un zaudējumi.**

Reģionālās nozīmes pārvadājumos ar autobusiem 45 (četrdesmit pieciem) no 52 (piecdesmit diviem) sabiedriskā transporta pakalpojumu pasūtījuma līgumiem beidzas līguma darbības termiņš 2020.gada 31.decembrī Pārsvarā minētie līgumi slēgti uz koncesijas nosacījumiem, kompensējot visas ar sabiedriskā transporta pakalpojumu līguma izpildi saistītās izmaksas. 2021.gadā paliek spēkā tikai atsevišķi līgumi, kas vēl darbosies uz koncesijas līguma pamata (1 līgums turpinās līdz 2021.gada 31.decembrim, 4 līgumi darbojas vēl pusgadu un 2 līgumi – 2021.gada pirmo ceturksni). Plānots, ka no 2021.gada sabiedriskā transporta pakalpojumu sniegšanā, pamatojoties uz izsludināto atklātu konkursu, sabiedriskā transporta pakalpojumu pasūtījuma līgumi tiks noslēgti uz līgumcenas nosacījumiem – paredzot kompensēt starpību starp biļešu ieņēmumiem un pārvadātāja piedāvāto pakalpojumu cenu par vienu kilometru. Tādējādi ar 2021.gadu plānotie zaudējumi par sabiedriskā transporta pakalpojumu sniegšanu ir paredzamāki, samazinot neplānotu izmaksu palielinājumu un atkarīgi no faktiskā pasažieru pieprasījuma pēc sabiedriskā transporta pakalpojumiem.

Ievērojot iepriekšminēto, 2020.gadā vairs nav iespējams pārskatīt sabiedriskā transporta pakalpojumu kvalitātes prasības, kas varētu mazināt izmaksas. Jāatzīmē, ka 2020.gadā sabiedriskā transporta pakalpojumu sniegšanā ar autobusiem vidējais autobusu parka vecums ir 10,55 gadi, un visvecākie autobusi ir 1988.gada izlaiduma, bet visjaunākie – 2020.gada. Vienlaikus vairākos sabiedriskā transporta pakalpojumu līgumos pēdējos gados ir ieviesti pasažieriem ērtāki norēķini – bezskaidras naudas norēķini, abonementu biļetes, kā arī preventīvos nolūkos, lai novērstu pārkāpumus un uzlabotu sabiedriskā transporta pakalpojumu kvalitāti, ieviesta videonovērošana.

Analizējot sabiedriskā transporta pakalpojumu izmaksas 2020.gadā, reģionālos pārvadājumos ar autobusiem ir konstatēts, ka kopējās izmaksas 2020.gada pirmajos deviņos mēnešos salīdzinot ar tādu pašu periodu pērn ir samazinājušās par 5% jeb 3 milj. *euro* (skatīt tabulu Nr.1).

Tabula Nr.1

Reģionālās nozīmes pārvadājumos ar autobusiem

faktisko izmaksu izmaiņas 2020.gada 9 mēnešos

salīdzinot ar 2019.gada 9 mēnešiem

|  |  |  |  |  |
| --- | --- | --- | --- | --- |
| Izmaksu pozīcija | 2019.gada 9 mēn | 2020.gada 9 mēn | Izmaiņas (%) | Izmaiņas (EUR) |
| **Materiālu izmaksas kopā, tajā skaitā:** | **15 936 044** | **13 087 972** | **-17.87%** | **-2 848 072** |
| Degviela (energoresursi) | 12 499 573 | 10 004 035 | -19.96% | -2 495 538 |
| Citi materiāli sabiedriskā transporta pakalpojumu nodrošināšanai | 72 614 | 81 621 | 12.40% | 9 007 |
| **Personāla izmaksas:** | **20 054 776** | **19 620 102** | **-2.17%** | **-434 674** |
| **Pārējās sabiedriskā transporta pakalpojumu sniegšanas izmaksas kopā, tajā skaitā:** | **15 468 547** | **15 691 871** | **1.44%** | **223 324** |
| Sabiedriskā transporta apkopes nodrošināšanas izmaksas | 1 260 177 | 1 391 622 | 10.43% | 131 445 |
| Remonta izmaksas | 4 706 458 | 4 883 333 | 3.76% | 176 876 |
| Maksājumi par autobusu iebraukšanu autoostās un maksājumi par dzelzceļa infrastruktūras izmantošanu | 3 419 818 | 3 368 338 | -1.51% | -51 481 |
| Sabiedriskā transporta nomas maksājumi | 2 713 381 | 3 084 383 | 13.67% | 371 001 |
| **Līdzekļu vērtību norakstīšana un procentu maksājumi:** | **5 997 853** | **5 987 939** | **-0.17%** | **-9 914** |
| **Administrācijas izmaksas:** | **3 260 918** | **3 304 023** | **1.32%** | **43 105** |
| Citas izmaksas | 16 584 | 30 435 | 83.52% | 13 851 |
| Izmaksas kopā: | 60 734 723 | 57 722 344 | -4.96% | -3 012 379 |

Būtiskākās izmaksas, kas ir samazinājušās 2020.gada pirmajos deviņos mēnešos, **pamatā ir saistītas ar ārkārtējās situācijas laikā un arī pēc tās** samazināto izpildāmo autobusu reisu skaitu. Šādas izmaksas ir personālizmaksas (nostrādāto stundu samazinājums) un autoostu izmaksas (atbilstoši samazinātajam reisu skaitam un divas līdzšinējās autoostas ir zaudējušas autoostas statusu), kā arī degvielas izmaksas, kuru samazinājuma pamatojums ir saistīts arī ar degvielas cenas[[1]](#footnote-1) izmaiņām.

Savukārt izmaksu pieaugums tika novērots transportlīdzekļu remonta izmaksām vismaz 0,17 milj. *euro*, kuru pieauguma pamatojums skaidrojams ar to, ka daļai transportlīdzekļu, kas tika iegādāti līgumu darbības sākumā (aptuveni 2009., 2010.gads), ir beidzies paredzētais derīgās lietošanas laiks un transportlīdzekļiem ir nepieciešams kapitālais remonts un lielāki ieguldījumi ritošajā daļā sakarā arī sliktās kvalitātes ceļa segumiem. Vienlaikus kā 2019.gadā, tā arī 2020.gadā ir konstatēts, ka daļa sabiedriskā transporta pakalpojumu sniedzēju, lai izpildītu sabiedriskā transporta pakalpojumu līgumos noteiktās kvalitātes prasības, turpina sabiedriskā transporta pakalpojumu sniegšanā iesaistīt pēc iespējas jaunākus transportlīdzekļus uz operatīvā līzinga nosacījumiem, kas 2020.gada deviņos mēnešos rada izmaksu pieaugumu vismaz 0,37 milj. *euro*.

Tāpat, ievērojot ārkārtējās situācijas laikā noteiktos piesardzības pasākumus, kā arī pēc ārkārtējās situācijas beigām, pildot 2020.gada 9.jūnija Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” prasības, 2020.gada astoņos mēnešos pieauga tādas izmaksas, kā transportlīdzekļu uzkopšanas un dezinfekcijas izmaksas un materiālu nodrošinājuma (sejas maskas, cimdi, dezinfekcijas līdzekļi) izmaksas darbiniekiem, lai mazinātu slimības izplatību. Pēc sabiedriskā transporta pakalpojumu sniedzēju sniegtās informācijas minēto izmaksu apjoms ir laika posmā no 2020.gada marta līdz augustam ir 210 209 *euro*.

Attiecībā uz reģionālajiem pārvadājumiem ar vilcieniem, salīdzinot 2020.gada pirmos deviņus mēnešus ar 2019.gada to pašu periodu, izmaksas ir pieaugušas par 2,1 milj. *euro* (skatīt tabulu Nr.2). Izmaksu izmaiņas minētajā periodā pamatojamas ar sekojošiem apstākļiem.

Tabula Nr.2

Reģionālās nozīmes pārvadājumos ar vilcieniem

faktisko izmaksu izmaiņas 2020.gada 9 mēnešos

salīdzinot ar 2019.gada 9 mēnešiem

|  |  |  |  |  |
| --- | --- | --- | --- | --- |
| Izmaksu pozīcija | 2019.gada 9 mēn | 2020.gada 9 mēn | Izmaiņas (%) | Izmaiņas (EUR) |
| **Materiālu izmaksas kopā, tajā skaitā:** | **5 303 026** | **6 051 929** | **14.12%** | **748 903** |
| Rezerves daļas | 940 349 | 1 658 235 | 76.34% | 717 887 |
| Degviela (energoresursi) | 4 098 781 | 4 125 417 | 0.65% | 26 636 |
| Citi materiāli sabiedriskā transporta pakalpojumu nodrošināšanai | 216 883 | 220 006 | 1.44% | 3 122 |
| **Personāla izmaksas:** | **8 782 554** | **8 302 656** | **-5.46%** | **-479 898** |
| **Pārējās sabiedriskā transporta pakalpojumu sniegšanas izmaksas kopā, tajā skaitā:** | **4 512 051** | **4 877 320** | **8.10%** | **365 269** |
| Sabiedriskā transporta apkopes nodrošināšanas izmaksas | 368 987 | 400 576 | 8.56% | 31 589 |
| Remonta izmaksas | 2 604 315 | 2 814 252 | 8.06% | 209 937 |
| Citas ar sabiedriskā transporta pakalpojumu nodrošināšanu saistītās izmaksas | 1 495 863 | 1 649 088 | 10.24% | 153 226 |
| **Līdzekļu vērtību norakstīšana un procentu maksājumi:** | **2 531 023** | **4 190 062** | **65.55%** | **1 659 039** |
| **Administrācijas izmaksas:** | **2 862 579** | **2 712 939** | **-5.23%** | **-149 640** |
| Izmaksas kopā: | 23 991 232 | 26 134 905 | 8.94% | 2 143 672 |

Degvielas (energoresursu) izmaksu pieaugums ir saistīts gan ar darba apjomu pieaugumu (nobraukuma palielināšanās sakarā tehnisko reisu iekļaušanu maršruta tīklā infrastruktūras maksas aprēķināšanas maiņas dēļ, kā arī veikti daudzi uzlabojumi kustības grafikā), gan ar elektroenerģijas cenas pieaugumu, kas saistīts ar 2019. gada nogalē noslēgto līgumu “Elektroenerģijas piegāde vilcienu vilcei”, kā rezultātā cena par 1 kWh vilcienu vilcei pieauga. Cena elektroenerģijas piegādei vilcienu vilcei veidojas ne tikai no maksas par elektroenerģiju, bet arī no citām komponentēm, kā, piemēram, par pārvades jaudas uzturēšanu, sadales vai pārvades pakalpojumiem, ko piestāda VAS “Latvijas Dzelzceļš”.

2020.gadā turpina pieaugt ritošā sastāva tekošo remontu apjoms, kā arī sadārdzinās rezerves daļu cenas, jo daļu postpadomju telpā tās vairs neražo, bet to atlikumi sadārdzinās. Turklāt tekošo remontu apjoms pieaug, jo noslēdzot līgumu par jau elektrovilcienu iegādi vairs netiek veikti kapitālie remonti.

Ar 2019.gadu ir uzsākta veco elektrovilcienu norakstīšana, kā rezultātā nomaiņai paredzēto elektrovilcienu nolietojums palielinās kopējos zaudējumus par 2 milj. *euro* gan 2019.gadā, gan 2020.gadā. Veco elektrovilcienu amortizācijas (norakstīšanas) periods tiks salāgots ar jauno elektrovilcienu piegādes grafiku, esošos elektrovilcienus paātrināti noamortizējot līdz lūžņu vērtībai līdz 2023.gada beigām. Ievērojot to, ka jauno elektrovilcienu iegādei ir piešķirts valsts budžeta finansējums[[2]](#footnote-2), to amortizācijas atskaitījumiem nākotnē būs neitrāls efekts uz kompensējamo zaudējumu aprēķinu. Tāpat, sākot ar 2020. gada 16. februāri, biļešu tirdzniecības nodrošināšanai AS “Pasažieru vilciens” izmanto jauno kasu sistēmu. Tā nodrošina biļešu kasu darbību, izmantojot mūsdienīgu programmas saskarsmi ar lietotāju, elektronisko biļešu iegādi AS “Pasažieru vilciens” mājaslapā vai izmantojot mobilo lietotni.

Citu sabiedriskā transporta pakalpojumu nodrošināšanas izmaksu pieaugums saistīts ar izbraukuma naudām saistībā ar tūrēm atbilstoši vilcienu kustības grafikam, komisijas naudas pieaugums e-biļešu tirdzniecībā, atlaišanas pabalsti, biļešu tirdzniecības programmatūru apkalpošana. Palielinājušās arī transportlīdzekļu uzkopšanas un dezinfekcijas izmaksas un materiālu nodrošinājuma (sejas maskas, cimdi, dezinfekcijas līdzekļi) izmaksas darbiniekiem, lai mazinātu slimības izplatību, un laika posmā no 2020.gada marta līdz augustam tās ir veidojušas papildu izmaksas 127 632 *euro* apmērā.

Savukārt 2020.gada deviņos mēnešos radītais izmaksu samazinājums pamatā veidojies uz personālizmaksu rēķina, jo AS “Pasažieru vilciens” no 2019.gada otrās puses, ieviešot iespēju pasažieriem iegādāties braukšanas biļetes elektroniski un piešķirot šādām biļetēm atlaidi, ir samazinājis biļešu tirdzniecības izmaksas. Proti, 2020.gada deviņos mēnešos kasieru atalgojumu samazinājums ir samazinājies par aptuveni 300 tūkst. *euro*. Tāpat ir mazinājušās arī personālizmaksas administrācijai.

**Republikas pilsētu pašvaldībās veiktie pārvadājumi.**

Republikas pilsētu pašvaldībām par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, no valsts budžeta kompensējamie zaudējumi 2020.gadam bija plānoti 1 973 990 *euro*. Analizējot minēto zaudējumu apmēru, pēdējos trīs gados vidējais zaudējumu apmēra pieaugums bijis vidēji 13% ik gadu. Minēto no valsts budžeta kompensējamo zaudējumu apmērs pamatojams ar to, ka kopējās sabiedriskā transporta pakalpojumu izmaksas ir bijušas mainīgas ar pieaugošu tendenci, kā arī katra republikas pilsētu pašvaldība veido un nosaka tarifu (braukšanas maksu) un atlaižu (atvieglojumu) politiku pilsētas sabiedriskā transporta pakalpojumos. Līdz ar to atkarībā no pašvaldības pieņemtajiem lēmumiem minēto zaudējumu apmērs pieaug.

Sākot ar 2020.gada 1.janvāri Liepājas pilsētas pašvaldība vairs nenodrošina tādu maršrutu organizēšanu, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, līdz ar to Liepājas pilsētai no valsts budžeta kompensējamie zaudējumi 2020.gadam nav paredzēti, bet kompensējamie zaudējumi par pasažieru pārvadājumiem 2020.gadā par Liepājas piepilsētas pārvadājumiem rodas reģionālās nozīmes maršrutu tīklā. Savukārt pārējās republikas pilsētu teritorijās (izņemot Liepāju un Jūrmalu) 2020.gada astoņos mēnešos radušies zaudējumi pieauguši salīdzinājumā ar to pašu periodu pērn par 43%.

Zaudējumu pieaugums skaidrojams ar **ārkārtējās situācijas laikā un pēc tās** būtisko pasažieru skaita samazinājumu, kas vienlaikus samazināja arī ieņēmumu apmēru par 33%. Zaudējumu pieaugumu veicināja ar fakts, ka vairākas pilsētu pašvaldības pilsētu pārvadājumos noteiktām personu kategorijām, kurām piešķirti braukšanas maksas atvieglojumi, atcēla uz ārkārtējās situācijas laiku šo atvieglojumu piemērošanu. Piemēram, uz ārkārtējās situācijas laiku Daugavpils pilsēta un Rīgas pilsēta atcēla vairākus pašvaldības noteiktos un no pašvaldības budžeta kompensējamos braukšanas maksas atvieglojumus. Pakāpeniski atjaunojot pilsētas reisu intensitāti un braukšanas maksas atvieglojumus, arī no valsts budžeta kompensējamie zaudējumi samazinās (2020.gada februārī 150 310 *euro*; 2020.gada maijā 276 023 *euro*; augustā 192 688 *euro*).

Attēls Nr.5

Republikas pilsētu pašvaldībās no valsts budžeta

kompensējamie zaudējumi ārpus pilsētas administratīvās

teritorijas 2018.-2020.gada 8 mēnešos, *euro*

Kā liecina 2020.gada astoņu mēnešu faktiskie rezultāti, tad no valsts budžeta kompensējamais zaudējumu apmērs minētajā periodā ir 1 756 928 *euro*. Pamatojoties uz minētajiem datiem tiek plānots, ka prognozētie 2020.gada zaudējumi sasniegs 2 585 051 *euro* (skatīt ziņojuma tabulu Nr.3).

1. **Nepieciešamais papildu finansējums sabiedriskā transporta pakalpojumu nodrošināšanai.**

Lai nodrošinātu sabiedriskā transporta pakalpojumu sniedzējiem – reģionālās nozīmes pārvadājumos ar autobusiem, reģionālās nozīmes pārvadājumos ar vilcienu, un republikas pilsētās pārvadājumos saistībā ar zaudējumiem par maršrutu daļu, kas ir ārpus pilsētas administratīvās teritorijas, ja šī maršruta daļa ir vairāk kā 30% no kopējā maršruta garuma, un personu ar invaliditāti pārvadāšanu, – Ministru kabineta noteikumu Nr.435 2.1. un 2.5.apakšpunktā noteikto zaudējumu kompensēšanu no valsts budžeta apakšprogrammas 31.06.00 un 31.07.00, faktiskais pieejamais finansējums zaudējumu segšanai 2020.gadā, to starpā 2019.gada nesegto saistību segšanai, ir 61 603 518 *euro*, t.i.:

- apakšprogrammā 31.06.00 – 40 953 076 *euro*;

- apakšprogrammā 31.07.00 – 20 650 442 *euro.*

Ievērojot sabiedriskā transporta pakalpojumu nodrošināšanai nepieciešamos izdevumus un plānotos ieņēmumus 2020.gadā, sākotnējā prognoze par valsts budžeta līdzekļu nepietiekamību par sabiedriskā transporta pakalpojumiem bija
18,66 milj. *euro*. Tomēr ar ārkārtējās situācijas izsludināšanu un iedzīvotāju mobilitātes ierobežošanu, kopējais kompensējamo zaudējumu apmērs pieauga, līdz ar to pēc faktisko zaudējumu apzināšanas un sekojot pasažieru aktivitātēm sabiedriskā transporta pakalpojumu izmantošanā, ir secināts, ka kopējais zaudējumu apmērs varētu pārsniegt Satiksmes ministrijai budžetā šim mērķim sākotnēji pieejamo finansējumu par **25,23 milj.** *euro* (skatīt tabulas Nr.3 B un A rindu starpību).

Saskaņā ar Ministru kabineta 2020.gada 15.jūlija rīkojumu Nr.381 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem”” un Finanšu ministrijas 2020.gada 7.augusta rīkojumu Nr. 289 “Par līdzekļu piešķiršanu” Satiksmes ministrijai no valsts budžeta programmas 02.00.00 “Līdzekļi neparedzētiem gadījumiem” tika piešķirts finansējums 6 341 758 *euro* apmērā, tai skaitā 6 325 393 *euro*, lai kompensētu zaudējumus, kas radušies reģionālās nozīmes pārvadājumos ar autobusiem un vilcieniem sakarā ar Covid-19 izplatības ierobežošanai noteiktajiem drošības un sociālās distancēšanās pasākumiem sabiedriskajā transportā ārkārtējās situācijas laikā no 2020.gada 13.marta līdz 9.jūnijam, kā arī ārkārtējās situācijas seku mazināšanai.

Vienlaikus saskaņā ar Likuma par budžetu un finanšu vadību 9.panta trīspadsmitās daļas 1.punktu, Ministru kabineta 2018.gada 17.jūlija noteikumiem Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” un MK noteikumu Nr.435 21.punktu un Ministru kabineta 2020.gada 22.septembra rīkojumu Nr. 537 “Par apropriācijas pārdali” ir apstiprināta apakšprogrammā 31.07.00 EKK 7460 “Pārējie valsts budžeta uzturēšanas izdevumu transferti pašvaldībām” plānoto neapgūto valsts budžeta līdzekļu 3 077 517 *euro* apropriācijas pārdale uz:

- apakšprogrammu 31.06.00 EKK 3000 “Subsīdijas un dotācijas” – 1 871 054 *euro*;

- apakšprogrammu 31.06.00 EKK 7460 “Pārējie valsts budžeta uzturēšanas izdevumu transferti pašvaldībām” – 1 206 463 *euro*.

Tabula Nr.3

**Sabiedriskā transporta pakalpojumu sniegšanai**

**papildus nepieciešamais finansējums 2020.gadam,** *euro*

|  |  |  |  |
| --- | --- | --- | --- |
|  |  | Sabiedriskā transporta kompensējamie zaudējumi | Valsts budžeta finansējums pa apakšprogrammām |
|   |   | 2020.gada prognoze, t.sk. ārkārtējās situācijas ietekme | Faktiskā izpilde 2020.gada 9 mēneši | Izpilde pret plānu (%) | 31.07.apakšprogramma (1) | 31.06.apakšprogramma (2) |
| **A**    | **Valsts budžetā piešķirts (bāze):** | **61 603 518** | **53 470 030** | *86.8%* | **20 650 442** | **40 953 076** |
| **republikas pilsētas:** | 12 489 231 | 8 011 685 | *64.1%* | 11 249 660 | 1 239 571 |
| *zaudēj. 30% ārpus pilsētas teritorijas* | *1 239 571* | *1 211 015* | *97.7%* |  | *1 239 571* |
| *zaudēj. par personām ar invaliditāti, t.sk. PVN* | *11 249 660* | *6 800 670* | *60.5%* | *11 249 660* |  |
| **reģionālie pārvadājumi:** | 49 114 287 | 45 458 345 | *92.6%* | 9 400 782 | 39 713 505 |
| *autobusi* | *38 857 042* | *36 172 020* | *93.1%* | *6 860 088* | *31 996 954* |
| *vilcieni* | *10 257 245* | *9 286 325* | *90.5%* | *2 540 694* | *7 716 551* |
| **B**         | **Kompensējamie zaudējumi, t.sk. peļņa** | **86 838 403** | **64 259 333** | *74.00%* | **86 838 403** |
| **17 562 032** | **69 276 371** |
| **republikas pilsētas:** | **11 180 918** | **7 916 100** | ***70.80%*** | **8 595 867** | **2 585 051** |
| *zaudēj. 30% ārpus pilsētas teritorijas* | *2 585 051* | *1 931 474\** | *74.72%* |  | *2 585 051* |
| *zaudēj. par personām ar invaliditāti, t.sk. PVN* | *8 595 867* | *5 984 626* | *69.62%* | *8 595 867* |  |
| **reģionālie pārvadājumi:** | **75 657 485** | **56 343 234** | ***74.47%*** | **8 966 165** | **66 691 320** |
| autobusi | 55 319 670 | 41 299 176 | *74.66%* | 6 415 297 | 48 904 373 |
| *ieņēmumi autobusi* | *26 687 785* | *19 354 908* | *72.52%* |  |  |
| *kompensējamie izdevumi autobusi\*\** | *79 336 759* | *58 707 793* | *74.00%* |  |  |
| *peļņa* | *2 670 696* | *1 946 291* | *72.88%* |  |  |
| vilcieni | 20 337 815 | 15 044 058 | *73.97%* | 2 550 868 | 17 786 947 |
| *ieņēmumi vilcieni* | *16 154 850* | *12 006 474* | *74.32%* |  |  |
| *kompensējamie izdevumi vilcieni\*\** | *35 377 806* | *26 230 072* | *74.14%* |  |  |
| *peļņa* | *1 114 859* | *820 460* | *73.59%* |  |  |
| **C**          | **Iepriekšējo periodu saistības, kas kompensējamas no 2019.gada valsts budžeta finansējuma vai ieturamas no 2020.gada valsts budžeta finansējuma** |  |  |  | **-421 803** | **-313 077** |
| **republikas pilsētas:**  |  |  |  | **-423 724** | **-139 017** |
| *zaudēj. 30% ārpus pilsētas teritorijas (kompensējamie zaud. par 2019.gadu)* |  |  |  |  | *36 525* |
| *zaudēj. 30% ārpus pilsētas teritorijas (pārmaksas)* |  |  |  |  | *-175 542* |
| *zaudēj. par personām ar invaliditāti, t.sk. PVN (pārmaksas)* |  |  |  | *-423 724* |  |
| **reģionālie pārvadājumi:**  |  |  |  | **1 921** | **-174 060** |
| *autobusi (kompensējamie zaud. par 2019.gadu)* |  |  |  |  | *697 340* |
| *autobusi (pārmaksas)* |  |  |  |  | *-155 166* |
| *vilcieni (kompensējamie zaud. par 2019.gadu)* |  |  |  | *1 921* |  |
| *vilcieni (pārmaksas)* |  |  |  |  | *-716 234* |
|  **D**       | **Izmaiņas sabiedriskā transporta pakalpojumu sniegšanai piešķirtajā finansējumā:** |  |  |  | **-3 077 517** | **9 402 910** |
| **Papildu finansējums (LNG) kopā:** |   |   |   |  | **6 325 393** |
| **reģionālie pārvadājumi:**  |   |   |   |  | *6 325 393* |
| *autobusi* |  |  |  |  | *3 335 346* |
| *vilcieni* |   |   |   |  | *2 990 047* |
| **Apropriācijas pārdale kopā:** |   |   |   | **-3 077 517** | **3 077 517** |
| **republikas pilsētas:** |   |   |   | *-3 077 517* | *1 206 463* |
| *zaudēj. 30% ārpus pilsētas teritorijas* |   |   |   |  | *1 206 463* |
| *zaudēj. par personām ar invaliditāti, t.sk. PVN* |   |   |   | *-3 077 517* |  |
| **reģionālie pārvadājumi:**  |   |   |   |  | *1 871 054* |
| *autobusi* |   |   |   |  | *1 871 054* |
| **E**       | **Starpība ("-" trūkstošais finansējums)** |   | **-10 789 304** |   | **E=A-B-C+D** |
| **republikas pilsētas**  |   | **95 585** |   | **0** | **0** |
| *zaudēj. 30% ārpus pilsētas teritorijas* |   | *-720 459* |   |  | *0* |
| *zaudēj. par personām ar invaliditāti, t.sk. PVN* |   | *816 044* |   | *0* |  |
| **reģionālie pārvadājumi:**  |   | **-10 884 889** |   | **432 696** | **-18 607 308** |
| *autobusi* |   | *-5 127 156* |   | *444 791* | *-12 243 193* |
| *vilcieni* |   | *-5 757 733* |   | *-12 095* | *-6 364 115* |
| Pavisam kopā (republ.pils. E1 + republ.pils. E2 + reģion.pārvad. E1 + reģion.pārvad. E2) |   |   |   | **-18 174 612** |

**\*** republikas pilsētu pārvadājumos zaudējumi maršrutos, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, par 2020.gada 9 mēnešiem noteikta provizoriski, balstoties uz 2020.gada 8 mēnešu faktiskajiem datiem.

\*\* kompensējamie izdevumi autobusu un vilcienu satiksmē noteikti, ievērojot līgumos noteikto līgumcenu apmēru un kompensējamo PVN par braukšanas maksas atvieglojumiem (autobusiem PVN 650 271 *euro* un vilcieniem PVN 204 907 *euro*)

Ņemot visu iepriekšminēto vērā, ir secināms, ka kopējā valsts budžeta finansējuma nepietiekamība sabiedriskā transporta pakalpojumu nodrošināšanai varētu sasniegt **18 174 612** *euro* (skatīt tabulas Nr.3 E rindu). Pamatā papildu finansējuma nepietiekamība attiecināma uz reģionālās nozīmes maršrutu nodrošināšanu, jo republikas pilsētu pārvadājumos, ievērojot iepriekšējo periodu (2019.gada) finansējuma atlikumu un apropriācijas pārdali, ir iespējams kompensēt plānotos kompensējamos zaudējumus 2020.gadā.

Papildu nepieciešamā finansējuma apmērā ir ņemtas vērā potenciālās izmaiņas pasažieru skaitā, jo katra nedēļa no iepriekšējās nedēļas atšķiras, samazinoties pasažieru skaitam, tādējādi līdz gada beigām plānojot arī turpmāku vismaz 15-20% pasažieru skaita samazinājumu, salīdzinot ar 2019.gada pasažieru skaitu. Prognozēs nav ņemti vērā iespējamie ierobežojumi attiecībā uz skolēnu attālinātu mācību procesu organizēšanu, kas vēl var samazināt potenciālo biļešu ieņēmumu apmēru.

No 2020.gadam valsts budžetā sabiedriskajam transportam piešķirtā finansējuma uz 2020.gada 30.oktobri ar republikas pilsētu pašvaldībām ir veikti avansa norēķini par 2020.gadu pilnā apmērā, savukārt reģionālajiem pārvadājumiem finansējums jau ir izlietots 97% apmērā, kas nozīmē, ka novembrī un decembrī reģionālajiem pārvadājumiem finansējums nav paredzēts. Ministru kabineta noteikumu Nr.435 59.punkts nosaka, ka avansa apmērs nevar būt mazāks par 95% no nepieciešamo zaudējumu kompensācijas apmēra. Turklāt saskaņā ar minēto noteikumu 60.punktu reģionālās nozīmes pārvadājumos avansa maksājumu lielumam jānodrošina sabiedriskā transporta pakalpojumu nepārtrauktība. Ņemot vērā to, ka novembra un decembra mēnešos maksājumi ir nodrošināmi tikai par personu ar braukšanas maksas atvieglojumu pārvadāšanu, bet par zaudējumu kompensēšanu finansējums vairs nav pietiekams, tad pastāv draudi sabiedriskā transporta pakalpojumu pārtraukšanai.

Savukārt attiecībā uz no valsts budžeta sabiedriskā transporta pakalpojumos kompensējamo zaudējumu apjomu ietekmējošiem apstākļiem ir aprēķināts, ka sakarā ar Covid-19 izplatības ierobežošanu un pasažieru plūsmas samazināšanos, kopējie zaudējumi, sākot no 2020.gada 13.marta līdz gada beigām, veidosies vismaz 15 milj. *euro* apmērā (skatīt ziņojuma pielikumā pievienoto tabulu). Laika posmā no 2020.gada 13.marta līdz 9.jūnijam (ārkārtējās situācijas laiku) ieņēmumu samazinājums sasniedza 8 729 116 *euro* un izdevumi saistībā ar Covid-19 infekcijas izplatības mazināšanu bija 247 067 *euro*, bet no Līdzekļiem neparedzētiem gadījumiem tika piešķirts finansējums 6 325 393 *euro* apmērā, attiecīgi nenosegtie zaudējumi šajā periodā, kas radušies Covid-19 izplatības rezultātā ir 2 650 790 *euro*. Kopumā tiek lēsts, ka laika periodā no 2020.gada 10.jūnija līdz gada beigām kopējais biļešu ieņēmumu samazinājums pasažieru plūsmas mazināšanās ietekmē, salīdzinot ar tādu pašu periodu 2019.gadā ir 6 350 868 *euro*,vienlaikus minētajā laika periodā pārvadātājiem plānoti izdevumi saistībā ar Covid-19 infekcijas izplatības mazināšanu, par kopējo summu 353 539 *euro*. Tādējādi kopējie zaudējumi saistībā ar Covid-19 infekcijas izplatības mazināšanu un sakarā ar pasažieru skaita samazinājumu ir prognozējami 9 355 197 *euro*.

Vienlaikus informējam, ka atbilstoši Ministru kabineta 2019.gada 4.jūnijā (prot. Nr.27 28.§) izskatītajam Informatīvajam ziņojumam “Par reģionālās nozīmes sabiedriskā transporta pakalpojumu attīstību 2021.-2030.gadam”, sākot ar 2021.gadu ir paredzētas vairākas izmaiņas, kas kopumā maina sabiedriskā transporta pakalpojumu sniegšanas sistēmu, uzlabojot tās kvalitāti un efektivitāti.

1. Ievērojot to, ka tiks mainīta zaudējumu kompensācijas noteikšanas kārtība sevišķi attiecībā pašlaik pastāvošajiem koncesijas līgumiem, turpmāk nosakot zaudējumu kompensāciju, pamatojoties uz atklāta konkursa rezultātā piedāvāto sabiedriskā transporta pakalpojumu cenu, tad 2021.gada zaudējumu kompensācijas apmērs kļūs paredzamāks un būs atkarīgs no ieņēmumu un sniegto maršrutu tīkla apjoma;
2. Reģionālā maršrutu tīklā ar autobusiem 2021.gadā ir paredzēta būtiska reorganizācija, jo ir paredzēts stiprināt pārvadājumus pa dzelzceļu un virzienos, kur notiek pārvadājumi ar vilcieniem, tiks veikta autobusu reisu reorganizācija un šos reisus turpmāk izpildīs uz komerciāliem principiem veikti autobusu pārvadājumi. Minētā rezultātā no valsts budžeta kompensācija netiks paredzēta.
3. 2021.gada laikā, ievērojot plānotos grozījumus Sabiedriskā transporta pakalpojumu likumā un uz tā pamata izdotajos Ministru kabineta noteikumos par braukšanas maksas atvieglojumiem un braukšanas maksas atvieglojumu saņēmēju valsts informācijas sistēmu, plānots ieviest braukšanas maksas saņēmēju elektroniskās identifikācijas risinājumu, izmantojot Personu apliecinošu dokumentu likumā noteikto personas apliecību (eID karti), tādējādi nodrošinot personu ar braukšanas maksas atvieglojumiem statusu aktualitātes un veikto braucienu elektronisku identifikāciju, uzskaiti un kontroli. Ievērojot uzsākto sadarbību ar Rīgas pilsētas pašvaldību, Autotransporta direkcijas izveidotās braukšanas maksas atvieglojumu saņēmēju sistēmu, veicot personu statusu aktualitātes kontroli, kā arī apstrādājot Rīgas pilsētas sabiedriskajā transportā identificētos šādu personu braucienus, jau šī gada 4.ceturksnī būs iespējams realizēt attiecībā uz Rīgas pilsētas *etalona* sistēmu. No šī gada 20.maija RPSIA “Rīgas Satiksme” piešķirta piekļuve datu apmaiņas nodrošināšanai sistēmā un atbilstoši līguma nosacījumiem uzsākts pilotprojekts, kuram noslēdzoties tiks realizēta pilnvērtīga sistēmas ekspluatācija.
4. Jau 2020.gadā ir uzsākta sadarbība ar republikas pilsētām attiecībā uz iespēju pilsētas pārvadājumos un reģionālās nozīmes pārvadājumos pasažieriem izmantot vienotu biļeti, kas ļautu piesaistīt papildu pasažierus kā vienā, tā otrā pārvadājumu veidā, vienlaikus samazinot negatīvo ietekmi uz vidi, jo potenciāli tiktu uzrunāti tādi pasažieri, kas pašlaik izmanto privāto transportu. Šāda sadarbības iespēja ar Liepājas pilsētas domi tika apstiprināta Sabiedriskā transporta padomes 2020.gada 4.septembra sēdē (prot. Nr.5§6) un potenciāli tiek izskatīta sadarbība arī ar Rīgas pilsētu.
5. Vienlaikus, lai mazinātu zaudējumu apmēru reģionālās nozīmes pārvadājumos sevišķi piepilsētās, ir uzsāktas pārrunas ar RPSIA “Rīgas satiksme” par reisu izpildes nodrošināšanu maršrutos, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, kā arī veidot pārsēšanās punktus, kur būtu iespēja no reģionālās satiksmes pārsēsties pilsētas transportā. Tādējādi tiks samazināts gaisa piesārņojums, sastrēgumi un kopējais nobraukums reģionālās nozīmes pārvadājumos, neveidojot paralēli divu pārvadājumu pārklājumu.

Kopējo pasākumu rezultātā potenciālo kompensējamo zaudējumu samazinājums **2021.gadā plānots līdz 2 milj.** *euro*. Potenciālo kompensējamo zaudējumu samazināšanas apjomā nav ievērtēta sabiedriskā transporta pakalpojumu sniegšanā radītā negatīvā ietekme no pasažieru skaita samazinājuma, kas var turpināties vēl 2021.gadā.

Lai nodrošinātu sabiedriskā transporta pakalpojumu nepārtrauktību un sabiedriskā transporta pakalpojumu pasūtījumu atbilstoši iedzīvotāju pieprasījumam, **2020.gada novembra-decembra mēnešos** nepieciešams piešķirt finansējumu **8 819 415** *euro* **(ar valsts garantēto peļņu)**sabiedriskā transporta pakalpojumu sniedzējiemreģionālajos pasažieru pārvadājumos ar autobusiem un vilcieniem. Minētais finansējums nodrošinātu pietiekamu apgrozāmo līdzekļu apjomu, lai sabiedriskā transporta pakalpojumu sniedzēji varētu norēķināties ar darbiniekiem un piegādātājiem, vienlaikus nodrošinot sabiedriskā transporta pakalpojumu nepārtrauktību.

Savukārt saistībā ar Covid-19 infekcijas izplatības mazināšanu un ierobežojošo pasākumu seku rezultātā pasažieru skaita mazināšanos reģionālās nozīmes pārvadājumos ir nepieciešams papildu finansējums **9 355 197** *euro* apmērā.

Tādējādi kopējais nepieciešamais papildu finansējums 2020.gadā sabiedriskā transporta pakalpojumu nodrošināšanai ir **18 174 612** *euro,* tostarp:

* Reģionālās nozīmes pārvadājumos **ar autobusiem** ***11 798 402*** *euro*, to starpā ***7 675 397*** *euro* par Covid-19 infekcijas izplatības mazināšanu un ierobežojošo pasākumu seku rezultātā pasažieru skaita mazināšanos;
* Reģionālās nozīmes pārvadājumos **ar vilcieniem** ***6 376 210*** *euro*, to starpā ***1 679 800*** *euro* par Covid-19 infekcijas izplatības mazināšanu un ierobežojošo pasākumu seku rezultātā pasažieru skaita mazināšanos.

Satiksmes ministrija ir iesniegusi Finanšu ministrijai informāciju par prognozēto 2020.gada valsts budžeta līdzekļu neapguvi 4 832 494 *euro* apmērā, tajā skaitā Ministru kabineta 2020. gada 27. oktobra sēdē izskatītā informatīvā ziņojuma "Par prognozēto līdzekļu neapguvi un ekonomiju izdevumiem no dotācijas no vispārējiem ieņēmumiem valsts budžeta programmās/ apakšprogrammās (pamatfunkcijām) 2020. gadā” 2. pielikumā Satiksmes ministrijas pirmo trīs pasākumu prognozēto 2020. gada valsts budžeta līdzekļu neapguvi 4 762 494 *euro* apmērā. Lai jautājums par finansējuma piešķiršanu sabiedriskā transporta pakalpojumu sniegšanas zaudējumu segšanai būtu vienkopus un pārskatāms, tas pilnā apmērā tiek pieprasīts no valsts budžeta programmas “Līdzekļi nepredzētiem gadījumiem”, attiecīgi Satiksmes ministrijas prognozētā 2020.gada valsts budžeta līdzekļu neapguve ir pārdalāma uz budžeta resora “74. Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem”.

Satiksmes ministrs T.Linkaits

Vīza:

valsts sekretāre I.Stepanova

1. Vidējā jēlnaftas cena 2020. gada 1. ceturksnī ir kritusies par 15%, salīdzinot ar pērnā gada 1. ceturksni, bet 2020. gada 2. ceturksnī vidējā jēlnaftas cenas samazinājums pret pērnā gada 2. ceturksni bija 52%. [↑](#footnote-ref-1)
2. Ministru kabineta 2019.gada 16.jūlija sēdē Nr.33 skatīts Informatīvais ziņojums “Par jauno elektrovilcienu projektu” (prot.Nr.33, 84.§) un Ministru kabineta 2019.gada 23.jūlija rīkojums Nr.385 “Par Satiksmes ministrijas ilgtermiņa saistībām jauno elektrovilcienu projekta īstenošanai” [↑](#footnote-ref-2)